กสทช. จ่อเคาะเงินเยียวยา “อสมท.” คืน 2600MHz-ไฟเขียว THCOM ใช้ดาวเทียมต่างชาติชั่วคราว
กสทช.จ่อเคาะเงินเยียวยาให้ "อสมท." หลังเรียกคืนคลื่น 2600 MHz วันที่ 29 ม.ค.นี้ พร้อมไฟเขียว THCOM ใช้ดาวเทียมต่างชาติชั่วคราว
กสทช.จ่อเคาะเงินเยียวยาให้ "อสมท." หลังเรียกคืนคลื่น 2600 MHz วันที่ 29 ม.ค.นี้ พร้อมไฟเขียว THCOM ใช้ดาวเทียมต่างชาติชั่วคราว
16 ม.ค. 2563

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ที่ประชุม กสทช.วานนี้พิจารณารายงานผลการพิจารณาและเสนอความเห็นเกี่ยวกับการกำหนดวิธีการและเงื่อนไขเพื่อทดแทน ชดใช้ และจ่ายค่าตอบแทน สำหรับผู้ที่ถูกเรียกคืนคลื่นความถี่ย่าน 2500-2690 เมกะเฮิร์ตซ ของคณะอนุกรรมการพิจารณาการทดแทน ชดใช้ หรือจ่ายค่าตอบแทนในการเรียกคืนคลื่นความถี่ย่าน 2500-2690 เมกะเฮิรตซ์ ที่แต่งตั้งจากบุคคลภายนอก พร้อมรับฟังการชี้แจงจากคณะอนุกรรมการฯ แต่ยังไม่ได้มีการลงมติ จึงนัดให้มีการลงมติในการประชุม กสทช.วันที่ 29 ม.ค.63
สำหรับการประชุม กสทช.มีมติในเรื่องต่างๆ ดังนี้
1.รับทราบรายงานผลการพิจารณาและเสนอความเห็นเกี่ยวกับการกำหนดวิธีการและเงื่อนไขเพื่อทดแทน ชดใช้ และจ่ายค่าตอบแทนสำหรับผู้ที่ถูกเรียกคืนคลื่นความถี่ย่าน 2500-2690 เมกะเฮิรตซ์ ของคณะอนุกรรมการฯ
2.มอบหมายให้คณะอนุกรรมการฯ รับข้อสังเกตของที่ประชุม กสทช.ไปพิจารณาปรับปรุงรายงานของคณะอนุกรรมการฯ ตามข้อสังเกตของที่ประชุม กสทช. และให้นำกลับมาเสนอที่ประชุม กสทช.ใหม่ โดยให้เสนอล่วงหน้า 3 วัน (ภายในวันที่ 24 ม.ค.63) ก่อนการประชุม กสทช.ในวันที่ 29 ม.ค.63 ซึ่งที่ประชุม กสทช.จะได้มีการพิจารณาเรื่องนี้ต่อไป
นอกจากนี้ที่ประชุม กสทช.ยังพิจารณากรณี บริษัท ไทยคม จำกัด (มหาชน) หรือ THCOM ขออนุญาตใช้ช่องสัญญาณดาวเทียมต่างชาติตามแผนบริหารจัดการดาวเทียมไทยคม 5 ในภาวะฉุกเฉิน เนื่องจากมีเหตุขัดข้องของระบบแจ้งสถานะของดาวเทียมไทยคม 5 แต่ระบบควบคุมสั่งการอื่นยังใช้การได้ และยังไม่มีผลกระทบต่อลูกค้าผู้ใช้บริการ ตามที่บริษัทได้มีหนังสือมา ขณะเดียวกันกระทรวงดิจิทัลเพื่อเศรษฐกิจและสังคม (ดีอีเอส) ได้มีหนังสือด่วนที่สุด ที่ ดศ. 0407/57 ลงวันที่ 7 ม.ค.63 แจ้งขอให้ กสทช.พิจารณาการขออนุญาตจัดหาช่องสัญญาณต่างประเทศตามแผนบริหารจัดการดาวเทียมไทยคม 5 ในภาวะฉุกเฉินตามที่ บมจ.ไทยคม ร้องขอ
โดยที่ประชุม กสทช.ได้พิจารณาแล้วพบว่า กรณีดังกล่าวเป็นกรณีเร่งด่วน เนื่องจากส่งผลกระทบต่อประโยชน์สาธารณะ อาจส่งผลให้ประชาชนไม่สามารถรับชมรายการโทรทัศน์ที่ส่งสัญญาณออกอากาศผ่านดาวเทียมไทยคมได้ จึงได้มีมติเห็นชอบให้ บมจ.ไทยคม ใช้ช่องสัญญาณดาวเทียมต่างชาติตามแผนบริหารจัดการดาวเทียมไทยคม 5 ในภาวะฉุกเฉิน ดังนี้
1.อนุญาตให้ THCOM ใช้ช่องสัญญาณดาวเทียมต่างชาติ จากดาวเทียม KTSat 8 ดาวเทียม Measat 3 Measat 3A และดาวเทียม Apstar 7 รวมกันจำนวนไม่เกิน 5.50 ทรานสปอนเดอร์ เป็นการชั่วคราวตั้งแต่วันที่ 15 ม.ค.63 จนถึงไม่เกินวันสิ้นสุดสัญญาดำเนินกิจการดาวเทียมสื่อสารภายในประเทศ (วันที่ 10 ก.ย.64) เพื่อให้บริการวงจรดาวเทียมสื่อสารทดแทนตามสัญญาดังกล่าว
3.การอนุญาตดังกล่าว เป็นการอนุญาตตามแผนการบริหารจัดการดาวเทียมไทยคม 5 ในภาวะฉุกเฉิน ซึ่งคู่สัญญาตามสัญญาดำเนินกิจการดาวเทียมสื่อสารภายในประเทศได้เห็นชอบร่วมกันไว้แล้วเท่านั้น ไม่อนุญาตให้ THCOM นำช่องสัญญาณดาวเทียมต่างชาติข้างต้น ไปให้บริการนอกเหนือจากแผนการบริหารจัดการดาวเทียมไทยคม 5 ในภาวะฉุกเฉิน
5.เมื่อประกาศ กสทช. เรื่อง หลักเกณฑ์และวิธีการอนุญาตใช้ช่องสัญญาณดาวเทียมต่างชาติในการให้บริการในประเทศ มีผลบังคับแล้ว THCOM ต้องดำเนินการให้เป็นไปตามประกาศดังกล่าวให้ครบถ้วนโดยเร็วต่อไป
6.เพื่อไม่ให้เกิดความเสียหายแก่ทางราชการ ให้กระทรวงดิจิทัลเพื่อเศรษฐกิจและสังคม ดำเนินการให้ THCOM ปฏิบัติตามสัญญาดำเนินกิตการดาวเทียมสื่อสารภายในประเทศตามที่ได้มีการลงนามผูกพันตามสัญญาให้ถูกต้องครบถ้วน